Ийилүү борбору
Ийилүү борбору – устундун туурасынан кесилишиндеги чекит.

Устунду ийүүчү күч туурасынан кесилиштин оордук борбору аркылуу өткөн тегиздикте жатсын дейли. Эгерде устундун туурасынан кесилиши симметриялуу эмес болсо, андагы жаныма чыңалуулар дагы симметриялуу жайгашпайт. Бул учурда кесүүчү күч S туурасынан кеткен Q күчүнө параллель жана барабар болгону м-н, ал туурасынан кесилиштин С оордук борбору аркылуу өтпөйт . Демек бул эки күч устунду толгоочу моментти пайда кылат. Эгерде устунга таасир эткен ийүүчү күч оордук борбору аркылуу өткөн тегиздикте жатпай, С1 чекити боюнча өткөн тегиздикте жатса, устун ийилүү процессинде толгоого дуушар болбойт. Бул учурда устундун туурасынан кесилишиндеги С1 чекити Ийилүү борбору деп аталат. Албетте, бул чекитти табыш үчүн устундун туурасынан кесилишиндеги жаныма чыңалуулардын жайгашуу законун билүү зарыл. Белгилей кете турган нерсе, жука кырлуу туурасынан кесилиш профилдери бар устундарды (швеллер, тавр, уголок ж. у. с. профилдер) бекемдикке эсептөөдө Ийилүү борборун табуу маселеси өтө чоң мааниге ээ.

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика